A 68. sorszámú Lovastúra-vezető megnevezésű szakképesítés szakmai és vizsgakövetelménye

**1. AZ ORSZÁGOS KÉPZÉSI JEGYZÉKBEN SZEREPLŐ ADATOK**

1.1. A szakképesítés azonosító száma: 52 812 02

1.2. Szakképesítés megnevezése: Lovastúra-vezető

1.3. Iskolai rendszerű szakképzésben a szakképzési évfolyamok száma: -

1.4. Iskolarendszeren kívüli szakképzésben az óraszám: 720-960

**2. EGYÉB ADATOK**

2.1. A képzés megkezdésének feltételei

2.1.1. Iskolai előképzettség: érettségi végzettség

2.1.2. Bemeneti kompetenciák: -

2.2. Szakmai előképzettség: -

2.3. Előírt gyakorlat: -

2.4. Egészségügyi alkalmassági követelmények: szükségesek

2.5. Pályaalkalmassági követelmények: díjugrató-lovastusa rajtengedély vizsga megléte

2.6. Elméleti képzési idő aránya: 40%

2.7. Gyakorlati képzési idő aránya: 60%

2.8. Szintvizsga: -

2.9. Az iskolai rendszerű képzésben az összefüggő szakmai gyakorlat időtartama: -

**3. PÁLYATÜKÖR**

**3.1. A szakképesítéssel legjellemzőbben betölthető munkakörök, foglalkozások**

|  |  |  |  |
| --- | --- | --- | --- |
|  | A | B | C |
| 3.1.1. | **FEOR száma** | **FEOR megnevezése** | **A szakképesítéssel betölthető munkakörök** |
| 3.1.2. | 5233 | Idegenvezető | Lovastúra-vezető |

**3.2. A szakképesítés munkaterületének rövid leírása:**

A lovastúra-vezető önálló lovas turisztikai, vendéglátó szolgáltatást végez, vagy tevékenységét egy lovas vállalkozás alkalmazásában végzi. Munkája során feladata a lovak ellátása, képzése, a vendégek elhelyezése, ellátása, lovagoltatása, lovastúra útvonalak tervezése, lovastúra vezetése, lovastábor megszervezése, gyermek lovagoltatás, kapcsolattartás szolgáltatókkal, hatóságokkal. A végzett szakember lovas vállalkozását túravezetés, lovagoltatás, tábor üzemeltetés területén egyaránt magas szinten működteti. Ennek során a lovak gondozása és használata terén a szakma szabályai szerint eljárva biztosítja azok hosszú hasznos élettartamát. Turisztikai tevékenységével hozzájárul mind a saját, mind a kapcsolt vállalkozások eredményes működéséhez. Napi szinten szoros, bizalmi kapcsolatot épít ki a vendégeivel, igényeiket a gyerekektől, kezdő lovasoktól a gyakorlott túralovasokig (képességeik figyelembevételével) lehetőségeihez mérten kielégíti, biztonságukat maximálisan szem előtt tartva.

A szakképesítéssel rendelkező képes:

* a lovakat szakszerűen ápolni, gondozni,

 munkavédelmi előírásokat betartani,

- lovakat lovagláshoz és fogatoláshoz felszerszámozni,

- gondoskodni a szerszámok, felszerelések karbantartásáról, tárolásáról,

- könnyűosztályú szinten díjlovagolni, akadálypályán, terepen biztonságosan lovagolni,

- alapszinten fogatot hajtani,

- lovakat fogatba be-, illetve kifogni,

- lovat szakszerűen futószárazni,

- elvégezni a ló alapkiképzését,

- lovasokat oktatni, felkészíteni túrára,

- lovastúrát megtervezni, megszervezni, elvezetni,

- lovastábort megszervezni, felügyelni,

- gyerekekkel, felnőttekkel kapcsolatot kialakítani,

- táborozó csoportokat szervezni, irányítani,

- aktívan részt venni környezete lovas életében, bekapcsolódni az iskolai lovas oktatásba,

- lovas szakmai és turisztikai információkat, érdekességeket átadni,

- gondoskodni a vendégek szállásáról, étkeztetéséről, szórakoztatásáról,

- tevékenységét balesetmentesen, biztonságosan végezni,

- szakmai szervezetekkel, turisztikai vállalkozásokkal kapcsolatot építeni, fenntartani,

- önálló vállalkozási tevékenységet folytatni,

- vállalkozását a mindenkori jogszabályi környezetnek megfelelően működtetni.

**3.3. Kapcsolódó szakképesítések**

|  |  |  |  |
| --- | --- | --- | --- |
|  | A | B | C |
| 3.3.1. | **A kapcsolódó szakképesítés, részszakképesítés, szakképesítés-ráépülés** | | |
| 3.3.2. | **azonosító száma** | **megnevezése** | **a kapcsolódás módja** |
| 3.3.3. | *-* | *-* | *-* |

**4. SZAKMAI KÖVETELMÉNYEK**

|  |  |  |
| --- | --- | --- |
|  | **A** | **B** |
| 4.1. | **A szakképesítés szakmai követelménymoduljainak az állam által elismert**  **szakképesítések szakmai követelménymoduljairól szóló kormányrendelet szerinti** | |
| 4.2. | **azonosító száma** | **megnevezése** |
| 4.3. | 11498-12 | Foglalkoztatás I. (érettségire épülő képzések esetén) | |
| 4.4. | 11499-12 | Foglalkoztatás II. | |
| 4.5. | 10951-16 | Lógondozási feladatok |  |
| 4.6. | 10952-16 | Lovaglási feladatok II. |  |
| 4.7. | 10953-16 | Fogathajtási feladatok |  |
| 4.8. | 10954-16 | Túravezetés, lovagoltatás |  |
| 4.9. | 11599-16 | Turisztikai alapismeretek |  |
| 4.10. | 11598-16 | Lovastábor működtetése, vendéglátás |  |

**5. VIZSGÁZTATÁSI KÖVETELMÉNYEK**

**5.1. A komplex szakmai vizsgára bocsátás feltételei:**

Az iskolarendszeren kívüli szakképzésben az 5.2. pontban előírt valamennyi modulzáró vizsga eredményes letétele.

**5.2. A modulzáró vizsga vizsgatevékenysége és az eredményesség feltétele:**

|  |  |  |  |
| --- | --- | --- | --- |
|  | **A** | **B** | **C** |
| 5.2.1. | **A szakképesítés szakmai követelménymoduljainak** | | |
| 5.2.2. | **azonosító száma** | **megnevezése** | **a modulzáró vizsga vizsgatevékenysége** |
| 5.2.3. | 10951-16 | Lógondozási feladatok | írásbeli |
| 5.2.4. | 10952-16 | Lovaglási feladatok II. | szóbeli |
| 5.2.5. | 10953-16 | Fogathajtási feladatok | írásbeli |
| 5.2.6. | 10954-16 | Túravezetés, lovagoltatás | gyakorlati |
| 5.2.7. | 11599-16 | Turisztikai alapismeretek | szóbeli |
| 5.2.8. | 11598-16 | Lovastábor működtetése, vendéglátás | írásbeli |
| 5.2.9. | 11498-12 | Foglalkoztatás I.  (érettségire épülő képzések esetén) | írásbeli |
| 5.2.10. | 11499-12 | Foglalkoztatás II. | írásbeli |

Egy szakmai követelménymodulhoz kapcsolódó modulzáró vizsga akkor eredményes, ha a modulhoz előírt feladat végrehajtása legalább 61%-osra értékelhető.

**5.3. A komplex szakmai vizsga vizsgatevékenységei és vizsgafeladatai:**

**5.3.1. Gyakorlati vizsgatevékenység**

A vizsgafeladat megnevezése: **Lógondozási, lovaglási, fogathajtási, túravezetői és lovagoltatási feladatok bemutatása**

A vizsgafeladat ismertetése:

Lógondozási feladatok végrehajtása:

- a ló tartási körülményeinek felmérése, életterének kialakítása,

- a ló szakszerű ápolása,

- takarmányok felismerése, minősítése, a ló takarmányadagjának összeállítása és kiporciózása,

- a ló egészségi állapotára utaló jelek értékelése, a ló alap egészségügyi ellátása,

- a ló előkészítése, felszerelése különböző tevékenységekhez.

(időtartam: 30 perc, aránya a vizsgafeladaton belül: 15%)

Lovaglási feladatok végrehajtása:

- a ló szakszerű futószárazása (három jármódban),

- könnyűosztályú díjlovagló program (L…) bemutatása, a lovasszövetség által az adott évre jóváhagyott programgyűjteményből.

(időtartam: 45 perc, aránya a vizsgafeladaton belül: 30%)

Túravezetői és lovagoltatási feladatok végrehajtása:

- lovasítás, a megfelelő ló-lovas párok kiválasztása,

- lovasoktatás futószáron vagy lovardában,

- tereplovaglás 5-10 fős csoportban, 1-1,5 órás terep útvonalon, természetes és rögzített terepakadályok leküzdésével,

- a ló szakszerű felszerszámozása (idomító munkához, ugratáshoz, túrához), szerszámok ápolása,

- a túra előkészítéshez, vezetéshez szükséges eszközök használata,

- elsősegélynyújtás.

(időtartam: 150 perc, aránya a vizsgafeladaton belül: 35%)

Fogathajtási feladatok végrehajtása:

- alapfokú fogathajtási program bemutatása, kettes fogatban,

- a fogatszerszám és a kocsi részeinek ismertetése,

- fel- és leszerszámozás, a szerszámok helyes illesztése,

- kettes fogat be- és kifogása,

- fogat előkészítése túrához.

(időtartam: 45 perc, aránya a vizsgafeladaton belül: 20%)

A vizsgafeladat időtartama: 270 perc

A vizsgafeladat aránya: 65%

A gyakorlati vizsgatevékenység akkor sikeres, ha a feladatrészek mindegyike eléri legalább az elégséges (2) szintet. Bármelyik feladatrész sikertelensége esetén a gyakorlati vizsgatevékenység eredménye elégtelen (1).

**5.3.2. Központi írásbeli vizsgatevékenység**

A vizsgafeladat megnevezése: -

A vizsgafeladat megnevezése: -

A vizsgafeladat időtartama: -

A vizsgafeladat aránya: -

**5.3.3. Szóbeli vizsgatevékenység**

A vizsgafeladat megnevezése: **Lovastúra-vezető feladatainak ismertetése**

A vizsgafeladat ismertetése: A szóbeli központilag összeállított vizsgakérdései a 4. Szakmai követelmények pontban megadott szakmai követelménymodulok (lógondozás, lovaglás, fogathajtás, túravezetés, lovagoltatás, turisztikai alapismeretek, lovastábor működtetése, vendéglátás) mindegyikét tartalmazzák a következő témakörök szerint:

- anatómia, élettan, egészségtan,

- fajta- és küllemtan,

- lóápolás,

- takarmányozási ismeretek,

- tartástechnológia,

- lóval való bánásmód,

- lóhasználat szerszámai, eszközei,

- futószárazás végrehajtása,

- lovardai rend,

- lovas befolyása a lóra, lovas segítségek,

- a helyes ülés,

- a ló kiképzésének folyamata,

- a ló jármódjai,

- lovardai alakzatok, patanyomfigurák,

- ugratás, terepakadályok leküzdése,

- lovas képzése, oktatása,

- lovasítás szabályai,

- biztonságos lovaglás feltételei,

- tereplovaglás, túralovaglás szabályai,

- lovaglás különböző domborzati- és talajviszonyok esetén,

- fel- és leszerszámozás, lovagláshoz, fogatoláshoz,

- fogathajtás szabályai, feladatok végrehajtása,

- hajtóstílusok,

- fogatok összeállítása,

- vállalkozás beindítása,

- lovastábor megszervezése,

- szállásolás, étkeztetés,

- lovastúra, illetve -tábor személyi és tárgyi feltételei,

- marketing eszközök,

- kapcsolatépítés, konfliktuskezelés

- programszervezés,

- kapcsolattartás partnerekkel,

- üzleti levelezés,

- viselkedés lovak körül,

- természeti és kultúrtörténeti értékek,

- magyar és nemzetközi gasztronómia.

A vizsgafeladat időtartama: 35 perc (felkészülési idő 20 perc, válaszadási idő 15 perc)

A vizsgafeladat aránya: 35%

**5.4. A vizsgatevékenységek szervezésére, azok vizsgaidőpontjaira, a vizsgaidőszakokra, a vizsgatevékenységek vizsgatételeire, értékelési útmutatóira és egyéb dokumentumaira, a vizsgán használható segédeszközökre vonatkozó részletes szabályok:**

A lógondozási gyakorlati feladathoz legalább 10 tétel készüljön, és a vizsgafeladathoz megadott témaköröket komplexen tartalmazza.

A lovaglási gyakorlati feladatból minden vizsgázónak kötelezően mindkét részfeladatot meg kell oldania (futószárazás, díjlovaglás), és mindannyian azonos feladatot kapnak. A díjlovagló feladatot – az elnök jóváhagyása után – a vizsga előtt legalább egy héttel közölni kell a vizsgázókkal. A pálya előkészítése és a vizsga során az érvényes versenyszabályok előírásait kell követni. A feladathoz ló és lovas felszereltsége a szabályzatnak megfelelő legyen. A két részfeladat értékelési aránya: futószárazás 40%, díjlovaglás: 60%.

A túravezetési, lovagoltatási feladat három részből álljon. Egy *lovasítási* (próbalovaglással, minimum 3 párossal) *vagy* *lovagoltatási* (futószáron, illetve lovardában önállóan vagy osztályban végrehajtva) feladat, egy *tereplovaglási* feladat csoportban, valamint egy harmadik, a vizsgafeladathoz megadott *többi témakörhöz kapcsolódóan*. Az utóbbihoz legalább 5 tétel kidolgozása elvárt. A három részfeladat értékelési aránya: lovasítás, lovagoltatás: 30%, tereplovaglás: 50%, manuális tevékenység: 20%.

A tereplovaglás 5-10 fős csoportban (3-8 vizsgázóval) történik. Több vizsgázó esetén több csoport szervezendő. A tereplovaglás során minden vizsgázónak kell vezetnie a csoportot egy-egy szakaszon. Az útvonalat kb. egyenlő szakaszokra kell osztani. A környezeti adottságok kihasználásával lehetőleg változatos terepviszonyok között kell haladni (legyen pl. mászatás, lejtőn leereszkedés, átkelés vízmosáson, közúton, haladás nyílt terepen, erdős részen, stb.). A túra során a három alapjármódban, azokat többször váltva (legalább 4-5 ügető és 2-3 vágta szakasz) kell haladni. Minden vizsgázó legalább 2 jármódban kell, hogy vezesse a csoportot. A tereplovaglás során legalább 5 (max. 8) természetes, rögzített akadályt kell minden vizsgázónak leküzdenie. Végrehajtása az akadály helyzetétől függően történhet egyenként vagy csoportosan, egymás után kellő távolságot tartva. Az akadályok típusa, méretei az alábbi lista szerint lehetnek (legalább 3 különböző típus szerepeljen a feladatban). A vizsgázó értékelésének szempontjai: az akadályok meglovaglásának, ugratásának technikája, a csoport vezetésének módja, a „terepbiztos” lovaglás megléte a túra során, a változó terepviszonyokhoz alkalmazkodva. A csoport kíséretére, az útvonal ismertetésére a képző biztosít helyismerettel rendelkező lovas kísérőt. A kísérő nem haladhat elől, csak segít eligazodni, navigálja a csoportot, szükség esetén segítséget nyújt. A vizsgabizottság legalább két tagja lóháton vagy fogaton (melyeket a képző biztosít) kíséri a csoportot úgy, hogy a túra teljes útvonalán láthassa az összes vizsgázó teljesítményét. (A saját lovas öltözetéről és egyéni védőfelszereléséről a bizottsági tag, elnök magának gondoskodik.) Ha a vizsgázó a tereplovaglás során bukik vagy lóról esik, a vizsgát nem folytathatja, a vizsgatevékenysége elégtelen (1) minősítést kap.

A természetes akadályok a következő lehetőségekből választhatók (ajánlott méretekkel, melyektől  10 cm-rel lehet eltérni):

- természetes anyagú sövény (70 cm magas),

- szalmabálák (70-80 cm magas),

- farakás (70 cm magas, 70 cm széles),

- mélybe ugrás farönkön át (60 cm mély),

- mélyből ugrás farönkön át (60 cm magas),

- palánk (80 cm magas),

- száraz árok (100 cm széles),

- nagyméretű farönk (50-60 cm magas),

- kerítés (80 cm magas),

- kőfal (70 cm magas),

- vastag fa elemekből épített akadály (70 cm magas, 50-70 cm széles),

- benk (70 cm magas).

A fogathajtási feladatban minden vizsgázónak kötelezően be kell mutatnia az alapfokú díjhatást, valamint még egy manuális tevékenységet a kapcsolódó témakörökből. Legalább 5 tétel kidolgozása itt is elvárt. A kettes fogat be-, illetve kifogása feladathoz a vizsgázó segítő személyt kapjon, vagy két vizsgázó együttesen végezze. A díjhajtó programot az elnök jóváhagyása után, legalább egy héttel a vizsga előtt közölni kell a vizsgázókkal. A két részfeladat értékelési aránya: díjhajtás 60%, manuális tevékenység 40%.

A gyakorlati vizsgatevékenység minden feladatához, a vizsga teljes időtartamára a képző biztosítja a feladatnak megfelelő képzettségű lóállományt. A lovaglási, túravezetési és fogathajtási feladathoz előzetes bejelentés alapján lehetőség van saját ló használatára. A lovak szállítását, elhelyezését és ellátását úgy kell megszervezni, hogy az nem akadályozhatja a vizsga menetét. (Ez az adott lovat biztosító feladata.)

A vizsga során a feladatokhoz szükséges öltözékről és egyéni védőfelszerelésről a vizsgázó maga gondoskodik a következő minimumok alapján:

- Gondozási feladathoz: zárt, biztonságos, jó állapotú munkaruházat, stabil lábbeli, hosszú nadrág, környezeti viszonyoknak megfelelő felső,

- Lovagláshoz: szabályos versenyszerű öltözet, csizma, lovaglónadrág, ing, zakó vagy kabát, kobak (cilinder), kesztyű,

- Futószárazáshoz és lovagoltatáshoz: stabil lábbeli, lovagló- vagy hosszú nadrág, ing,

- Fogathajtáshoz: stabil lábbeli, hosszú nadrág, ing, zakó, kalap, kesztyű.

Ezek hiányában vizsgája felfüggeszthető. Ezeken kívül más egyéni védőfelszerelések, illetve az időjárásnak megfelelő, biztonságos felső ruházat használható, ha nem akadályozza a feladat végrehajtását. A lovak szerszámzatáról, felszereléseiről a lovat biztosító (a képző vagy a vizsgázó) gondoskodik. A manuális feladatok anyag és eszközigényét a vizsgaszervezőnek kell biztosítania.

Vizsga csak olyan helyszínen szervezhető, ahol a gyakorlati vizsgatevékenység minden részletének biztonságos végrehajtásához adottak a körülmények, biztosítottak a tárgyi és személyi feltételek.

A szakképesítés sajátosságaiból adódó gyakorlati vizsgafeladatok jellege miatt a szakképesítésből szakmai vizsga csak tárgy év március 15-től október 31-ig szervezhető.

A gyakorlati vizsgatevékenység összetettsége és időigényessége miatt egy napon maximum 15 fő vizsgáztatható.

A szakképesítéssel kapcsolatos előírások a http://nive.hu/ weblapon érhetők el a Vizsgák menüpont alatt.

**5.5. A szakmai vizsga értékelésének a szakmai vizsgaszabályzattól eltérő szempontjai:**

A gyakorlati vizsgatevékenység akkor sikeres, ha az egyes feladat részek mindegyike eléri legalább az elégséges (2) szintet.

Annak a vizsgázónak, aki a lovaglási feladat során a versenyszabályzat alapján kizárásra kerül, vagy teljesítményét a bizottság szakmai szempontból elégtelennek (51% alatt) ítéli, a teljes gyakorlati vizsgája sikertelennek minősül.

**6. ESZKÖZ- ÉS FELSZERELÉSI JEGYZÉK**

|  |  |
| --- | --- |
|  | A |
| 6.1. | **A képzési és vizsgáztatási feladatok teljesítéséhez szükséges eszközök minimumát meghatározó eszköz- és felszerelési jegyzék** |
| 6.2. | A vizsgafeladatnak megfelelő képzettségű ló |
| 6.3. | Lóápoló felszerelés |
| 6.4. | Istállómunka eszközei (villa, seprű, stb.) |
| 6.5. | Takarmány előkészítés és kiosztás eszközei |
| 6.6. | Lószerszám (hám) |
| 6.7. | Nyereg |
| 6.8. | Kantár |
| 6.9. | Futószár |
| 6.10. | Segédszárak |
| 6.11. | Ostor |
| 6.12. | Lábvédők |
| 6.13. | Kötőfék |
| 6.14. | Vezetőszár |
| 6.15. | Egyéni védőfelszerelés (kobak, gerincvédő, stb.) |
| 6.16. | Lószállításhoz használt eszközök |
| 6.17. | Hajtókocsik, szekerek, gumis kocsik |
| 6.18. | Karám |
| 6.19. | Akadályok |
| 6.20. | Díjlovagló négyszög |
| 6.21. | Karbantartó eszközök |
| 6.22. | Poroltó |
| 6.23. | Térkép, iránytű, tájékozódás eszközei |
| 6.24. | Telekommunikációs eszközök |
| 6.25. | Vendéglátáshoz szükséges eszközök (szállás, étkeztetés) |
| 6.26. | Számítástechnikai eszközök |
| 6.27. | Anyag- és pénzmozgások bizonylatai |
| 6.28. | Munkabiztonsági berendezések |
| 6.29. | Környezetvédelmi berendezések |

**7. EGYEBEK**